เปิดโผ 5 กองทุนเด่นปันผลดี
เปิดโผ 5 กองอสังหาฯ ยอดฮิตในสายตาผู้จัดการกองทุนที่ให้ผลตอบแทนดีสุด 10 อันดับแรก
17 มี.ค. 2559

เปิดโผ 5 กองอสังหาฯ ยอดฮิตในสายตาผู้จัดการกองทุนที่ให้ผลตอบแทนดีสุด 10 อันดับแรก
บริษัท มอร์นิ่งสตาร์ รีเสิร์ช (ประเทศไทย) เปิดเผยผลดำเนินงานกองทุนรวม ณ วันที่ 15 มี.ค. 2559 ว่า กลุ่มกองทุนที่ให้ผลตอบแทนดี ได้แก่ กองทุนที่เน้นลงทุนในกองทุนรวมอสังหาริมทรัพย์ (Property Indirect) ที่มีอยู่ทั้งหมด 20 กองทุน โดยนับตั้งแต่ต้นปีจนถึงวันที่ 15 มี.ค. 2559 มีผลตอบแทน 6.49-15.33%
กองทุนที่ให้ผลตอบแทนสูงที่สุด คือ กองทุนเปิดธนชาตพร็อพเพอร์ตี้เซ็คเตอร์ฟันด์ บริษัทหลักทรัพย์จัดการกองทุน (บลจ.) ธนชาต ให้ผลตอบแทน 15.33% รองลงมา คือ กองทุนเปิดแอล เอช ไทย พร็อพเพอร์ตี้ บลจ.แลนด์ แอนด์ เฮ้าส์ ผลตอบแทน 14.42% อันดับต่อมา ได้แก่ กองทุนเปิดซีไอเอ็มบี-พรินซิเพิล พร็อพเพอร์ตี้ อินคัมเพื่อการเลี้ยงชีพ บลจ.ซีไอเอ็มบี-พรินซิเพิล ผลตอบแทน 13.33%
นอกจากนี้ บลจ.แลนด์ แอนด์ เฮ้าส์ ยังมีอีก 2 กองทุนที่ให้ผลตอบแทนสูงสุด 10 อันดับแรก คือ กองทุนเปิดแอล เอช พร็อพเพอร์ตี้ พลัส I ผลตอบแทน 13.17% และกองทุนเปิดแอล เอช ไทย พร็อพเพอร์ตี้ เพื่อการเลี้ยงชีพผลตอบแทน 12.85%
บลจ.เอ็มเอฟซี มี 2 กองทุน ได้แก่ กองทุนเปิดเอ็มเอฟซี พร็อพเพอร์ตี้ ดิวิเดนด์ ฟันด์ ผลตอบแทน 12.38% และกองทุนเปิดเอ็มเอฟซี พร็อพเพอร์ตี้เวลท์ ฟันด์ ผลตอบแทน 12.02%
ทั้งนี้ จากข้อมูลการลงทุนของกองทุนที่เน้นลงทุนในกองทุนรวมอสังหาริมทรัพย์ ที่ให้ผลตอบแทนดี 10 อันดับแรก พบว่า มีกองทุนรวมอสังหาริมทรัพย์และทรัสต์เพื่อการลงทุนในอสังหาริมทรัพย์ (รีท) ที่ได้รับความนิยมจากผู้จัดการกองทุนประมาณ 15 กองทุน
กองทุนที่มีการลงทุนมากที่สุด คือ  กองทุนรวมสิทธิการเช่าอสังหาริมทรัพย์ CPN รีเทล โกรท (CPNRF) โดยกองทุนที่ให้ผลตอบแทนดีที่สุด 10 กองทุนมีการลงทุนใน CPNRF ทุกกองทุน นอกจากนี้ส่วนใหญ่ยังมีสัดส่วนการลงทุนอยู่ใน 5 อันดับแรก
รองลงมาเป็น กองทุนรวมสิทธิการเช่าอสังหาริมทรัพย์สนามบินสมุย (SPF) ที่มี 8 กองทุนจาก 10 กองทุนลงทุนใน SPF ขณะที่กองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท (TLGF) มี 7 กองทุนลงทุน
กองทุนรวมสิทธิการเช่าอสังหาริมทรัพย์ ซี.พี.ทาวเวอร์ โกรท (CPTGF) และกองทุนรวมอสังหาริมทรัพย์และสิทธิการเช่าดับบลิวเอชเอ พรีเมี่ยม แฟคทอรี่แอนด์แวร์เฮ้าส์ ฟันด์ (WHAPF) มีกองทุนลงทุนอยู่ 6 กองทุนเท่ากัน
ทั้งนี้ ข้อมูลจากตลาดหลักทรัพย์แห่งประเทศไทย พบว่าทั้ง 5 กองทุนมีมูลค่าตามราคาตลาดสูงและผลตอบแทนจากเงินปันผลอยู่ระหว่าง 4.5-6.9%
ขณะที่ บริษัทหลักทรัพย์ (บล.) เมย์แบงก์ กิมเอ็ง (ประเทศไทย) ให้ข้อมูลว่าหลายกองทุนในกลุ่มนี้ราคาซื้อขายสูงกว่ามูลค่าสินทรัพย์สุทธิ (เอ็นเอวี) ของกองทุน แต่ยังให้ผลตอบแทนจากเงินปันผลได้ดีและมีสภาพคล่องสูง เช่น TLGF, CPNRF และ SPF